Fylkesrådmannen Rune Haugsdal har ansatt Håkon Rasmussen som ny samferdselssjef.

Rasmussen har fra 1. august 2001 vært ansatt i Bergen kommune der han har hatt ansvaret for planleggingen av Bybanen. Han blant annet vært med i ledergruppen for prosjektet de siste ti årene.

– Hvorfor slutter du som bybaneplanlegger?

– Jeg har jobbet i Bergen kommune siden 2001. Nå var det på tide å prøve noe nytt, sier Rasmussen.

Han avviser at at han er blitt lei av Bybanen.

– Det er med stor sorg at jeg gir slipp på Bybanen, men helt slipp på den gir jeg ikke. Jeg kommer til å jobbe med Bybanen i stillingen som samferdselssjef, bare på en annen måte, sier Rasmussen.

– ENORMT SPENNENDE

Den kommunale planleggeren gleder seg til å ta fatt på fylkets utfordringer innen samferdsel.

– Spesielt utfordringer knyttet til byregionen. Det er et enormt spennende område, sier Rasmussen ivrig.

Han ønsker ikke komme med noen øvrige programerklæringer før han starter i den nye jobben sin. Han vil heller ikke ut med om han har søkt på jobben, eller om det var fylkeskommunen som headhuntet ham til den ettertraktede stillingen.

– Det har vært en prosess. Det er alt jeg vil si.

– Ditt beste bybaneminne?

– Det må være åpningsdagen i 2010. Hvordan byens befolkning tok imot Bybanen med åpne armer, sier han.

BEGYNNER ETTER SOMMEREN

I 2010 ble ansvaret for utbygging av Bybanen overført til fylkeskommunen ved Bybanen utbygging, mens planleggingen av Bybanen ble igjen i kommunen.

For å sikre kontinuitet i prosjektet og erfaringsoverføring har Rasmussen siden da vært utlånt til Bybanen utbygging på halv tid. Den siste tiden har han blant annet gjennomført flere folkemøter om planene for bybanetrasé til Åsane.

I en kortere periode i 2011 var Rasmussen også konstituert prosjektdirektør for Bybanen utbygging. Rasmussen er utdannet sivilingeniør frå bygningsingeniøravdelingen ved NTH.

Rasmussen begynner i jobben som samferdselssjef etter sommerferien.